Diari Oficial de la Generalitat Valenciana


Sumari del DOGV 5942, del 28-01-2009 (2009/577)

RESOLUCIÓ d'1 d'agost de 2008, de la Direcció General per al Canvi Climàtic, per la qual s'atorga a l'empresa Fertiberia, SA l'autorització ambiental integrada per a una indústria de fabricació de productes químics inorgànics i adobs nitrogenats al terme municipal de Sagunt.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5942

Data del DOGV
:   28-01-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/577


Data del document
:   01-08-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Sagunt
    * empresa privada
    * indústria química

RESOLUCIÓ d'1 d'agost de 2008, de la Direcció General per al Canvi Climàtic, per la qual s'atorga a l'empresa Fertiberia, SA l'autorització ambiental integrada per a una indústria de fabricació de productes químics inorgànics i adobs nitrogenats al terme municipal de Sagunt. [2009/577]  
Vistos els documents que es troben en l'expedient 136/06 IPPC, instruït a instàncies de l'empresa Fertiberia, SA, a fi d'obtenir l'autorització ambiental integrada per a una indústria de fabricació de productes químics inorgànics i adobs nitrogenats, s'emet aquesta resolució de conformitat amb els següents  
Antecedents de fet  
Primer. Amb data 17 d'octubre de 2006, Rafael Uguet Carrasquer, en nom de la mercantil Fertiberia, SA, amb CIF A-28165298, i domicili social al carrer de Joaquín Costa, 26 de Madrid, presenta en el Registre General de la Conselleria de Territori i Habitatge una sol·licitud d'autorització ambiental integrada per a una indústria de fabricació de productes químics inorgànics i adobs nitrogenats, que es detalla en l'annex I.  
A la sol·licitud s'adjunta l'informe de compatibilitat urbanística favorable signat per l'alcaldessa de Sagunt, amb data 27 de setembre de 2006.  
Segon. Una vegada admesa a tràmit la sol·licitud, la Conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la idoneïtat de la documentació que acompanya la sol·licitud.  
Tercer. Amb data 7 de desembre de 2006 es rep un informe emés per l'Àrea d'Urbanisme de l'Ajuntament de Sagunt, en el qual, a l'efecte del que preveu l'article 26 del Decret 127/2006, adjunta els informes municipals emesos en data 24 de novembre de 2006, 13 de juliol de 2006, 29 d'agost de 2003 i 6 d'agost de 2003, indicatius de les raons del caràcter desfavorable de la compatibilitat urbanística de les instal·lacions previstes en l'expedient de referència.  
Vist l'informe desfavorable de 13 de juliol de 2006 del Departament d'Urbanisme i l'informe favorable de 27 de setembre de 2006 de l'alcaldessa, el regidor delegat d'Urbanisme confirma i ratifica el caràcter desfavorable de l'informe emés en data 13 de juliol de 2006, ja que els informes de compatibilitat urbanística de les activitats qualificades no es limiten a indicar mers paràmetres urbanístics sinó que una activitat és compatible o no en una determinada ubicació en funció de l'anàlisi dels efectes que sobre l'entorn, més o menys immediat, pot suposar l'exercici de l'activitat.  
Quart. Amb data 14 de desembre de 2006 s'incorpora a l'expedient l'informe emés per l'Àrea d'Emergències i Formació en Seguretat Pública, en el qual s'assenyala que la zona d'intervenció ha disminuït sensiblement respecte al que es considerava en l'anterior informe de seguretat presentat en 2001. Les noves zones d'emergència són: zona d'intervenció (382 metres) i zona d'alerta (830 metres).  
S'emet un informe favorable sobre la documentació continguda en l'informe de seguretat. No obstant això, es requereix que, per a continuar el tràmit d'autorització ambiental integrada, se sol·liciten els informes següents:  
- Informe del departament competent en matèria de seguretat industrial, en el qual s'avalue la documentació i hi haja un pronunciament sobre les condicions de seguretat de l'establiment.  
- Informe de l'òrgan competent en matèria d'ordenació del territori, en el qual s'indique la compatibilitat dels usos previstos de l'entorn de l'establiment afectat amb els riscos ocasionats per aquest.  
- Informe de l'Ajuntament de Sagunt, en el qual es faça constar que és coneixedor dels riscos derivats d'aquesta instal·lació com també de les conseqüències amb vista al planejament urbanístic i l'elaboració del Pla d'actuació municipal, ja que aquest haurà de contenir la informació a la població i l'adopció de mesures de protecció d'aquesta.  
- Informe de l'Autoritat Portuària i de la Capitania Marítima de València, òrgans competents segons allò descrit en l'article 16 del Reial decret 1254/1999, en referir l'informe de seguretat un accident que s'inicia en l'interior del Port de Sagunt i en el qual pot veure's implicat un vaixell.  
Cinqué. Amb data 5 de gener de 2007 s'incorpora a l'expedient un informe emés per la Confederació Hidrogràfica del Xúquer en el qual assenyala que, examinada la documentació presentada, es comprova que els abocaments d'aigües residuals procedents de l'empresa es realitzen al domini públic maritimoterrestre i, per tant, d'acord amb l'article 14 de la Llei 22/1988, de 28 de juliol, de costes, la competència per a autoritzar l'esmentat abocament correspon a l'òrgan competent de la Comunitat Valenciana.  
Sisé. Amb data 9 de març de 2008, s'incorpora a l'expedient l'informe emés pel Servei Territorial d'Indústria i Seguretat Industrial de València, de la Conselleria d'Empresa, Universitat i Ciència, en relació amb les condicions de seguretat de la indústria, en sentit favorable respecte al compliment dels reglaments de seguretat industrial.  
Seté. Amb dates 22 de febrer i 28 de maig de 2007, la Conselleria de Territori i Habitatge requereix a l'empresa la presentació de documentació complementària, cosa que es fa amb dates 22 de març i 9 de juliol de 2007 respectivament.  
Vuité. Amb data 8 de maig de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental i se'n publica l'anunci en el Diari Oficial de la Comunitat Valenciana (DOCV núm. 5507).  
Durant aquest període no es presenten al·legacions al projecte ni a aquesta Conselleria ni a l'Ajuntament de Sagunt. En l'expedient consta el certificat de la informació pública.  
Nové. Transcorregut el termini d'informació pública, amb data 7 d'agost de 2007 se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Deu. Amb data 5 de setembre de 2007 s'incorpora a l'expedient l'informe emés per la Capitania Marítima de València en matèries de la seua competència.  
Onze. Amb data 13 de setembre de 2007 s'incorpora a l'expedient l'informe emés per l'Autoritat Portuària de València en matèries de la seua competència.  
Dotze. Amb data 17 de setembre de 2007 s'incorpora a l'expedient l'informe emés per l'Ajuntament de Sagunt en matèries de la seua competència, en el qual ratifica el caràcter desfavorable a la tramitació de qualsevol ampliació de les instal·lacions que no estiguen emparades per les llicències municipals d'activitats i obres atorgades en el seu moment.  
Així mateix, s'han incorporat a l'expedient els informes del Servei de Qualitat de les Aigües, del Servei de Residus Industrials, del Servei de Residus Urbans i del Servei de Protecció de l'Ambient Atmosfèric.  
Tretze. Amb data 6 de maig de 2008, s'incorpora a l'expedient l'acord adoptat per la Junta de Govern Local de l'Ajuntament de Sagunt en data 2 d'abril de 2008, en el qual, a falta del que determine sobre això la comunicació tramesa per la Direcció General de Protecció Civil a la Direcció General de Planificació i Ordenació del Territori, l'Ajuntament estima que la implantació dels radis d'afecció de la zona denominada Fertiberia-Saggas i la seua definició no afecten les activitats, usos residencials, etc., i no queden prohibits ni tan sols limitats excepte quan així ho estime l'Ajuntament en el seu planejament urbanístic, per la qual cosa únicament els usos que es troben afectats amb els nous radis s'hauran de tenir en compte, amb vista a adoptar mecanismes de control necessaris dins del pla exterior d'emergències que es redacta sobre això.  
Atés que, d'acord amb l'informe emés per l'Àrea d'Emergències i Formació en Seguretat Pública, les noves zones d'intervenció i alerta són de 382 metres i 830 metres, respectivament, inferiors als 500 i 1.100 metres establits en el Pla d'emergència exterior aprovat per a l'empresa en data 23 de juliol de 1996.  
Vistes les consideracions exposades es prosseguixen les actuacions.  
Catorze. Amb data 1 de juliol de 2008 la directora general de Gestió del Medi Natural dicta la declaració d'impacte ambiental, en la qual estima acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el Projecte de sol·licitud d'autorització ambiental integrada d'indústria de fabricació de productes químics inorgànics i adobs nitrogenats amb ampliació d'activitat, promoguda per Fertiberia, SA, situada a la zona sud del polígon químic de Port de Sagunt, dins del terme municipal de Sagunt (València), sempre que es desenvolupe d'acord amb el que estableix l'estudi d'impacte ambiental, el projecte i la resta de la documentació presentada.  
Quinze. Amb data 22 de juliol de 2008 es realitza el tràmit d'audiència a l'interessat.  
Setze. Amb data 22 de juliol de 2008, el cap del Servei d'Informació i Divulgació de la Direcció General d'Ordenació del Territori emet un informe en matèries de la seua competència, en el qual indica que tant la zona ocupada per la indústria com les zones d'intervenció i d'alerta estan classificades, part com a sòl urbà industrial «complex industrial» ZI-2 T2 i part com a sòl dotacional «sòl portuari» ZP. Aquesta classificació ja està reflectida en l'escrit de l'alcaldessa de Sagunt de 27 de setembre de 2006 en el qual manifesta la compatibilitat de l'activitat amb el planejament urbanístic i és coherent amb l'acord de 2 d'abril de 2008, de la Junta de Govern Local.  
Des del punt de vista de les competències i coneixements d'aquest servei, no s'objecta res ni respecte a la delimitació de les zones d'intervenció i d'alerta ni respecte a la ubicació de la indústria existent en l'actualitat.  
Una vegada delimitades les zones d'alerta i d'intervenció, sí que tindran repercussió en les revisions i modificacions del planejament urbanístic que es puguen dur a terme en aquests àmbits, tal com resulta del que disposa del l'article 36 del Reglament d'ordenació i gestió territorial i urbanística. Quan es tramiten aquestes revisions o modificacions, segons indica aquest precepte, «s'haurà d'establir el règim urbanístic dels terrenys inclosos en l'àrea d'afecció, d'acord amb les previsions que s'establisquen per l'autoritat competent en matèria d'aquests regs». Qualsevol canvi del planejament urbanístic que afecte la zona d'intervenció haurà de ser sotmesa a informe de l'òrgan competent en matèria de riscos i s'haurà d'incloure un règim urbanístic que tinga en compte l'existència d'aquest risc.  
Dèsset. Amb data 28 de juliol de 2008, la directora general de Gestió del Medi Natural dicta una resolució de correcció d'errades de la declaració d'impacte ambiental.  
Divuit. Amb data 29 de juliol de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 136/07 IPPC de sol·licitud d'autorització ambiental integrada, promoguda per Fertiberia, SA  
Als anteriors fets s'apliquen els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 4.3 de l'annex I de la Llei 2/2006.   
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental desplegada pel Decret 127/2006, de 5 de maig, del Consell de la Generalitat Valenciana.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que posseïsc, resolc:  
Primer  
Concedir a Fertiberia, SA l'autorització ambiental integrada per a una indústria de fabricació de productes químics inorgànics i adobs nitrogenats ubicada a l'avinguda del Port, s/n, polígon químic, zona sud del Port de Sagunt (València), d'acord amb el Projecte de sol·licitud d'autorització ambiental integrada, d'octubre de 2006, i subscrit pel Sr. José A. Pérez Romualdo, la qual queda inscrita en el Registre General d'Instal·lacions IPPC de la Comunitat Valenciana amb el número 311-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió:  
  
Els valors límit d'emissió de contaminants en la caldera de vapor seran els següents:  
Contaminants Límits d'emissió  
Opacitat 2  
SO2 200 mg/Nm³  
CO 625 mg/Nm³  
NOx (expressat com a NO2) 1.000 mg/Nm³  
Els valors límit d'emissió de contaminants en la torre d'absorció seran els següents:  
Contaminants Límits d'emissió  
NOx (expressat com a NO) 66,97 mg/Nm³  
NOx (expressat com a NO2) 102,68 mg/Nm³  
Opacitat 2  
Partícules 30 mg/Nm³  
Els NOx totals seran la suma de NOx, expressat com a NO, i de Nox, expressat com a NO2.  
Els valors límit d'emissió de contaminants en el refrigerador-eixugador seran els següents:  
Contaminants Límits d'emissió  
Partícules 80 mg/Nm³  
Els valors límit d'emissió de contaminants en la resta de focus seran els següents:  
Contaminants Límits d'emissió  
Partícules 30 mg/Nm³  
1.2. Control de l'emissió de contaminants per focus canalitzats  
D'acord amb la tipologia de focus indicats en l'apartat anterior, s'han de realitzar autocontrols d'emissions en els focus, amb periodicitat quinzenal en els focus tipus A, i anual en els focus tipus B i C.  
La periodicitat mínima de control de les emissions en els focus canalitzats, per part d'una entitat col·laboradora en matèria de qualitat ambiental, en cada focus serà la següent, segons el cabal emés:  
Cabal Periodicitat  
Q > 30.000 Nm³/h Anual  
30.000 =Q =10.000 Nm³/h Biennal  
10.000 Nm³/h > Q Triennal  
S'han de complir les següents condicions de presa de mostres i expressió de resultats:  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que, a una distància equivalent a deu vegades l'alçària del punt d'abocament d'un focus, no existisquen altres estructures d'alçària superior a la del mateix focus menys dos metres que produïsquen un apantallament que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen, i s'han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101,3 kPa i 273,16 K), per als gasos de combustió en base seca i un contingut d'oxigen del 15%.  
1.3. Control de l'emissió de partícules per fonts difuses  
A fi d'evitar les emissions difuses provinents de les operacions d'emmagatzemament, manipulació i transport de matèries primeres pulverulentes, s'hauran de dur a terme les mesures següents:  
- Tancament total o parcial de les instal·lacions d'emmagatzemament de materials pulverulents.  
- Instal·lació de pantalles o altres mitjans de protecció contra el vent de les instal·lacions d'emmagatzemament, manipulació i transport de materials.  
- Instal·lacions fixes o mòbils de condicionament d'aplecs de material per mitjà de l'aplicació d'aigua o agents tensioactius.  
- Tancament d'instal·lacions de transport i processament de materials.  
- Aspiració i espolsada d'instal·lacions d'emmagatzemament, transport, punts de transferència i de càrrega i descàrrega de materials pulverulents.  
- Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.  
Per a evitar les emissions d'escapament d'amoníac, NOx i substàncies que exhaureixen la capa d'ozó, l'empresa haurà de portar els manteniments adequats dels equips i instal·lacions per a evitar escapaments, ruptures o deteriorament dels equips que puguen produir aquest tipus d'emissions.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
En aquest sentit, s'ha de realitzar una auditoria acústica en l'entorn immediat de la parcel·la de l'activitat per una entitat col·laboradora en matèria de qualitat ambiental per al camp de la contaminació acústica almenys cada cinc anys, d'acord amb l'article 37 de l'esmentada llei.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
Per a poder efectuar el mostratge dels distints abocaments procedents de la instal·lació, les conduccions han de tenir dispositius específics que permeten un accés fàcil tant per a l'obtenció de mostres que siguen representatives del flux com per a la determinació precisa del cabal que s'aboca en el moment del mostratge. Tot això, per a cada un dels punts d'abocament.  
A més, s'han de complir entre altres (relació no exhaustiva) la següent legislació en matèria d'abocaments al mar:  
- Directiva 2006/11/CE del Parlament Europeu i del Consell, de 15 de febrer de 2006, relativa a la contaminació causada per determinades substàncies perilloses abocades en el medi aquàtic de la Comunitat.  
- Reial decret llei 11/95, de 28 de desembre, pel qual s'estableixen les normes aplicables al tractament de les aigües residuals urbanes.  
- Reial decret 509/96, de 15 de març, de desenvolupament del Reial decret llei 11/95, de 28 de desembre, pel qual s'estableixen les normes aplicables al tractament de les aigües residuals urbanes.  
- Ordre de 13 de juliol de 1993, per la qual s'aprova la instrucció per al projecte de conduccions d'abocament de terra al mar.  
- Llei 22/1998, de 28 de juliol, de costes i el seu reglament (Reial decret 1471/1989 d'1 de desembre de 1989).  
En el termini de tres mesos des de la concessió d'aquesta autorització, l'empresa haurà de presentar un projecte en què queden reflectits els dispositius necessaris indicats anteriorment per a l'obtenció de mostres i mesurament de cabals com també totes les mesures necessàries per al compliment de la legislació vigent en matèria d'abocaments al mar. Mentrestant, es mantenen les actuals condicions de l'autorització d'abocament vigent, que seran modificades una vegada que el Servei de Qualitat de les Aigües de la Conselleria de Medi Ambient, Aigua, Urbanisme i Habitatge revise l'esmentat projecte.  
4. Protecció del sòl i de les aigües subterrànies  
Queda prohibit l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment conta  
minants del sòl i els criteris estàndards per a la declaració de sòls contaminats.  
En el termini de sis mesos des de la concessió d'aquesta autorització, segons el que disposa l'annex IV del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats, s'haurà de realitzar una valoració de riscos.  
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
Quant a la producció de residus sanitaris, caldrà ajustar-se al que disposa el Decret 240/1994, de 22 de novembre, pel qual s'aprova el reglament regulador de la gestió dels residus sanitaris.  
5.1. Producció de residus  
S'autoritza la producció dels residus següents, sempre que la seua capacitat de generació anual siga de l'entorn de la magnitud que a continuació s'indica i la quantitat de producte acabat en les instal·lacions del centre productiu detallat en l'annex I siga de l'entorn d'1.114.955 tones/any.  
El mencionat centre productiu està inscrit en el Registre d'Establiments, Centres i Serveis Sanitaris i Veterinaris de la Comunitat Valenciana.  
L'empresa haurà de disposar dels documents d'acceptació de tots els residus produïts, perillosos i no perillosos, emesos per un gestor autoritzat. Aquests documents han de ser originals o còpies compulsades, han d'estar segellats pel gestor i han d'estar vigents.  
5.2. Control de residus  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus sanitaris (grup III i citostàtics) produïts o gestionats hauran de quedar convenientment registrats en un llibre oficial, diligenciat per la Conselleria de Medi Ambient, Aigua, Urbanisme i Habitatge, de conformitat amb l'article 18 del Decret 240/1994, de 22 de novembre, del Govern Valencià, pel qual s'aprova el reglament regulador de la gestió de residus sanitaris.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desplega el reglament per al desenvolupament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.  
- Hora en què es va produir i la seua duració.  
- Característiques de l'emissió o abocament.  
- Mesures correctores adoptades.  
- Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14883:1996.  
Així mateix, quan es determine el tancament definitiu s'han de desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Declaració d'impacte ambiental  
S'han de complir les condicions establides en la declaració d'impacte ambiental dictada per la directora general de Gestió del Medi Natural de data 1 de juliol de 2008 i en la correcció d'errades de data 28 de juliol de 2008.  
8. Accidents greus  
Segons l'informe emés per l'Àrea d'Emergències i Formació en Seguretat Pública, les zones d'intervenció i d'alerta màximes són les següents:  
 Zona d'intervenció Zona d'alerta  
Escapament tòxic 382 830  
S'haurà d'atendre el que disposa el Reial decret 1254/1999, de 16 de juliol, pel qual s'aproven mesures de control dels riscos inherents als accidents greus en què intervinguen substàncies perilloses com també el Reial decret 948/2005, de 29 de juliol, que modifica l'anterior.  
S'haurà d'aplicar a les instal·lacions portuàries de Fertiberia, SA, ubicades al port marítim de Sagunt, el que estableix el Reial decret 145/1989, a tots els efectes previstos en el seu títol VI, sobre plans d'emergència i autoprotecció, que elaboraran i aprovaran els òrgans corresponents de les distintes administracions públiques amb competència en les matèries afectades, el corresponent pla d'emergència interior (PEI), que haurà d'incloure el pla d'autoprotecció i estudi de seguretat, i integrar-lo en el PEI portuari.  
9. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
10. Obligació de subministrament d'informació  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart  
Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté  
En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 1 d'agost de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
L'activitat de Fertiberia, SA, a les seues instal·lacions de Sagunt, se centra en la fabricació i expedició d'àcid nítric, adobs nitrogenats sòlids, fusió de nitrat amònic i solucions nitrogenades i de nitrat càlcic, tenint com a matèria primera comuna l'amoníac anhidre, amb una producció anual d'1.114.955 tones/any.  
L'activitat industrial consta de les següents unitats productives:  
- Planta de producció d'àcid nítric al 100%  
- Planta de producció de fusió de nitrat amònic  
- Planta de producció de nitrat amònic sòlid (33,5%N)  
- Planta de producció de nitrat amònic càlcic  
- Planta de producció de solució de nitrat càlcic (8%N)  
- Planta de solució nitrogenada (20%N),  
En 2003 es va posar en funcionament una unitat de reducció catalítica selectiva, millor tècnica disponible, per a destruir el NO i el NO2, a fi de garantir, de forma continuada durant el normal desenvolupament del procés, que la suma de concentracions de NO i NO2 és inferior a 100 ppmv.  
Quant a focus d'emissió atmosfèrica, la indústria disposa d'una caldera generadora de vapor que empra com a combustible gas natural. Els gasos de combustió s'emeten a l'atmosfera.  
A més, la indústria disposa de quatre focus d'emissió de partícules associats a la producció de nitrat amònic (assecador i molí) i a la captació de pols de l'edifici d'ensacat i expedicions (2 conductes de desempolsada). Per a evitar l'emissió de partícules a l'atmosfera, l'assecador disposa d'una bateria de ciclons, i el molí i els conductes de desempolsada disposen de filtres de mànegues.  
Així mateix, es produeixen emissions difuses, degudes al transport de matèries primeres i productes i manipulació i emmagatzemament d'aquests. En concret, al transport pneumàtic en la descàrrega de calcària mòlta, transport pneumàtic en la descàrrega de talc i manipulació i emmagatzemament de càrrega de sòlids a granel.  
L'aigua utilitzada en Fertiberia procedeix d'aigua de mar, i d'aigua bruta i semidesmineralitzada subministrada per Sidmed.  
L'aigua bruta és utilitzada per als serveis de les instal·lacions, per al sistema d'aigua contra incendis i el reg de jardins i carrers. En cas de fallada de subministrament des de Sidmed o tall d'energia elèctrica, el sistema d'aigua contra incendis pot alimentar-se directament d'aigua de mar, per mitjà de bomba dièsel.  
L'aigua semidesmineralitzada procedent de Sidmed com també les condensacions netes de la planta de producció de fusió de nitrat amònic són tractades en la planta d'aigua desmineralitzada. L'aigua obtinguda és utilitzada per a alimentar les calderes de generació de vapor i com a aigua de refrigeració.  
L'aigua de mar, després de patir un procés de cloració, és utilitzada com a agent refrigerador del sistema d'aigua de refrigeració (circuit tancat).  
L'aigua de circuit tancat és aigua desmineralitzada, a la qual s'afigen els productes necessaris per a evitar la corrosió interna, que es recircula a tots els circuits de la planta on es requereix una refrigeració, i cedeix calor a l'aigua de mar, per mitjà d'uns intercanviadors de plaques.  
Fertiberia origina distints efluents que són abocats al mar, a través del canal perimetral o directament a la dàrsena (col·lector de pluvials). Aquests efluents són:  
- Aigües sanitàries: la instal·lació disposa de quatre estacions depuradores d'aigües residuals sanitàries de tipus BIOX que recullen els abocaments procedents dels lavabos, on són tractades per mitjà d'un sistema d'aireig abans del seu abocament al canal perimetral. Quan la quantitat de sòlids en suspensió de la zona de decantació és elevada, es buiden per mitjà d'una cisterna amb bomba incorporada. A més, es disposa d'una fossa sèptica que recull les aigües residuals sanitàries procedents de l'edifici de Contractes, Seguretat i Comité, que, a causa de la seua ubicació molt allunyada de la xarxa d'aigües sanitàries, resulta impossible d'incorporar a les plantes de tractament d'aquestes aigües.  
- Aigües pluvials: les aigües pluvials s'aboquen directament al mar, sense tractament previ.  
- Aigües de refrigeració: l'aigua de mar, després de ser utilitzada per a refrigeració, s'aboca al canal perimetral que travessa la factoria, amb un petit increment de temperatura.  
- Aigües residuals químiques: els efluents químics, condensacions brutes de procés i aigües amb possible contaminació àcida són enviats a una bassa de neutralització de 300 m³ de capacitat. La bassa està construïda en formigó i recoberta de llosetes antiàcides. L'aigua travessa un llit de pedra calcària d'1,7 metres sobre xapa perforada d'inoxidable i al seu pas es produeix la neutralització de l'acidesa, abans de l'abocament al canal perimetral.  
L'empresa disposa d'autorització d'abocament al domini públic maritimoterrestre concedida per la Direcció General d'Obres Públiques de la Conselleria d'Obres Públiques, Urbanisme i Transports amb data 13 d'abril de 1989. L'esmentada autorització és vàlida fins al 23 de novembre del 2012, amb un volum autoritzat de 52,560 hm³/any.  
Des del punt de vista de la producció de residus, la instal·lació és petita productora de residus perillosos.